SKRIFTLIG FORESPØRGSEL P-2470/01

af Luciano Caveri (ELDR) til Kommissionen

(3. september 2001)

Om: Miljøbeskyttelsesforanstaltninger i forbindelse med godstrafik i Alpeområdet

Indtil 2003 er transit gennem Østrig med lastbiler tilhørende virksomheder med hjemsted i EU-landene omfattet af begrænsninger i form af tildeling af økopunkter alt efter graden af køretøjernes økologiske karakter med det formål at begrænse forureningen fra disse. Der gælder også begrænsninger for lastvognes transit gennem Schweiz, og aftalen mellem EU og Schweiz indeholder bestemmelse om en indledningsvis forhøjelse af vægtgrænsen for lastvogne til 34 tons og en senere forhøjelse til 40 tons fra 2005. I tiden indtil denne liberalisering udsteder Schweiz et begrænset antal tilladelser til EU for lastbiler på indtil 40 tons til gengæld for betaling af en særlig økoafgift, som vil blive investeret i anlæggelsen af nye planlagte jernbaneforbindelser i Schweiz.

Indtil videre har der ikke været tale om lignende begrænsninger for landevejstransitten mellem Frankrig og Italien, hvilket i øjeblikket kan ses på forbindelsen gennem Frejus-tunnelen, hvis kapacitet har nået sit absolutte mætningspunkt efter Mont Blanc-tunnelens lukning.

Med henblik på genåbningen af Mont Blanc-tunnelen, som er berammet til slutningen af indeværende år, er der igen opstået debat om det hensigtsmæssige eller ej i at tillade lastvognstransit gennem tunnelen eller i, i det mindste, at begrænse antallet af lastbiler. Kommissionsmedlem Loyola de Palacio har allerede fremsat kommentarer hertil i sit svar på en tidligere parlamentarisk forespørgsel (P-0304/01(1)).

Kan Kommissionen oplyse, om ikke den i denne forbindelse og i overensstemmelse med transportprotokollen til Alpe-konventionen mener, at der også for Mont Blanc- og Frejus-tunnelerne bør træffes særlige foranstaltninger, som sigter mod samme resultat som de i øjeblikket gældende foranstaltninger i Østrig og Schweiz?

(1) EFT C 261 E af 18.9.2001, s. 83.

Svar afgivet på Kommissionens vegne af Loyola de Palacio

(1. oktober 2001)

Efter flere års forhandlinger blev omsider transportprotokollen til Alpe-konventionen vedtaget og undertegnet i oktober 2000 af Alpelandene, herunder af de EU-medlemsstater, hvis territorier omfatter dele af Alperegionen.

Derefter fremsatte Kommissionen i begyndelsen af 2001 et forslag til Rådets afgørelse om undertegnelse af transportprotokollen på Fællesskabets vegne(1).

Dette forslag drøftes for øjeblikket i Rådet med henblik på at afslutte denne procedure under det belgiske formandskab. De relevante ratifikationsprocedurer må derefter afsluttes, for at transportprotokollen kan træde i kraft.

En vigtig bestemmelse i denne protokol er indeholdt i dens artikel 11, i henhold til hvilken der indføres begrænsninger for anlæggelsen af nye hovedfærdselsårer for den transalpine trafik. En sådan bestemmelse er forenelig med såvel den fælles transportpolitik som det transeuropæiske transportnet, hvis sigte bl.a. er at genoplive jernbanetransporten og jernbaneinfrastrukturen samt at fremme en modal omlægning fra vejtransport til jernbanetransport, sejlads ad indre vandveje samt short sea shipping.

Tanken om at lægge afgifter på den tunge lastvognstrafik for at bidrage til anlæggelsen af transportinfrastruktur bestemt til mere miljøvenlige transportformer fremsættes i den hvidbog om en fælles transportpolitik, der blev vedtaget af Kommissionen den 12. september 2001(2).

I denne henseende foreslås det, at de nugældende fællesskabsbestemmelser, navnlig Europa-Parlamentets og Rådets direktiv 1999/62/EF af 17. juni 1999 om en afgift på tunge godskøretøjer for benyttelse af visse infrastrukturer(3) (Eurovignette), erstattes af en moderne lovgivningsramme for afgiftsordninger for benyttelse af infrastrukturerne med det formål at sikre fair konkurrence mellem de enkelte transportformer og undgå fordrejninger på det indre marked.

Kommissionen vil i 2002 forelægge et forslag til direktiv om denne nye politik for infrastrukturafgifter. Vedtages dette af Europa-Parlamentet og Rådet, vil bestemmelserne kunne anvendes på hele Fællesskabets territorium, herunder i de dele af Alperegionen, der betjenes af Mont Blanc- og Frejustunnelerne.

Som led i det transeuropæiske transportnet tillægger Kommissionen fuldførelsen af jernbanelinjerne gennem Alperne en meget høj prioritet. Det drejer sig om aksen Lyon-Torino og Brenner-aksen, som vil frembyde et alternativ til vejtransporten.

(1) KOM(2001) 18 endelig udg.

(2) KOM(2001) 370 endelig udg.

(3) EFT L 187 af 20.7.1999.